DEĊIŻJONI TAL-KUNSILL
ta’ l-14 ta’ Marzu 2005
li temenda d-Deċiżjoni 2000/256/KE li tawtorizza lir-Renju ta' l-Olanda biex japplika miżura li tidderoga mill-Artikolu 11
tas-Sitt Direttiva 77/388/KEE dwar l-armonizzazzjoni tal-liġijiet ta’ l-Istati Membri dwar it-taxxa fuq il-fatturat
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra s-Sitt Direttiva tal-Kunsill (77/388/KEE) tas-17 ta’ Mejju 1977 dwar l-armonizzazzjoni tal-liġijiet ta’ l-Istati Membri dwar it-taxxa fuq il-il-fatturat - Sistema Komuni ta' taxxa fuq il-valur miżjud (VAT): bażi uniformi ta’ valutazzjoni (1), u b’mod partikolari l-Artikolu 27(1) tagħha,
Wara li kkunsidra l-proposta mill-Kummissjoni,
Billi:
(1)
Id-Deċiżjoni tal-Kunsill 2000/256/KE (2) awtorizzat lir-Renju ta’ l-Olanda, permezz ta’ deroga mill-Artikolu 11(A)(1)(a) tad-Direttiva 77/388/KEE, sabiex tinkludi fl-ammont taxxabbli ta’ provvista ta’ merkanzija jew ta’ servizzi, il-valur ta’ kwalunkwe deheb użat mill-fornitur u pprovdut minn min ser jirċevieh fil-każ fejn il-provvista tad-deheb lil min ser jirċevieh kienet eżenti skond l-Artikolu 26b tad-Direttiva 77/388/KE.
(2)
L-għan ta' dik id-deroga kien li jiġi evitat abbuż mill-eżenzjoni tad-deheb ta' l-investiment u għalhekk jilqa’ għal ċerti tipi ta' evażjoni ta’ taxxa.
(3)
B' ittra reġistrata mas-Segretarjat Ġenerali tal-Kumissjoni fit-8 ta’ Settembru 2004, il-Gvern Olandiż talab estensjoni tad-Deċiżjoni 2000/256/KE li skadiet nhar il-31 ta’ Diċembru 2004.
(4)
Skond l-Artikolu 27(2) tad-Direttiva 77/388/KEE, il-Kummissjoni infurmat l-Istati Membri l-oħra b' ittra fit-22 ta’ Novembru 2004 bit-talba magħmula mir-Renju ta’ l-Olanda. B’ittra datata l-24 ta’ Novembru 2004, il-Kummissjoni nnotifikat lir-Renju ta’ l-Olanda li kellha l-informazzjoni kollha li dehrilha li kienet meħtieġa għal stima tat-talba.
(5)
Skond l-awtoritajiet Olandiżi, id-deroga awtorizzata mid-Deċiżjoni 2000/256/KE kienet effettiva biex tilħaq l-għanijiet imsemmija hawn fuq.
(6)
Id-derogi skond l-Artikolu 27 tad-Direttiva 77/388/KEE li jilqgħu għall-evażjoni tal-VAT marbuta ma' l-eżenzjoni tad-deheb ta' l-investiment jistgħu jkunu inklużi fi proposta fil-ġejjieni għal direttiva li tirrazzjonalizza xi wħud mid-derogi skond dak l-artikolu.
(7)
Huwa għalhekk meħtieġ li l-validità tad-deroga mogħtija taħt id-Deċiżjoni 2000/256/KE tittawwal sakemm tidħol fis-seħħ direttiva li tirrazzjonalizza d-derogi skond l-Artikolu 27 tad-Direttiva 77/388/KEE li tkopri l-evażjoni tat-taxxa fuq il-valur miżjud marbuta ma’ l-eżenzjoni tad-deheb ta’ l-investiment jew sal-31 ta’ Diċembru 2009, skond liema tkun l-aktar kmieni.
(8)
Din id-deroga mhux ser ikollha impatt negattiv fuq ir-riżorsi proprji tal-Komunitajiet Ewropej ġejjin mit-taxxa fuq il-valur miżjud.
ADOTTA DIN ID-DECIZJONI:
Artikolu 1
L-Artikolu 2 tad-Deċiżjoni 2000/256/KE għandu jiġi mibdul b’dan li ġej:
“Artikolu 2
L-awtorizzazzjoni mogħtija taħt l-Artikolu 1 għandha tagħlaq fid-data tad-dħul fis-seħħ ta' direttiva li tirrazzjonalizza d-derogi skond l-Artikolu 27 tad-Direttiva 77/388/KEE li jilqgħu għall-evażjoni tat-taxxa fuq il-valur miżjud marbuta ma' l-eżenzjoni tad-deheb ta’ l-investiment jew nhar il-31 ta’ Diċembru 2009, skond liema jkun l-aktar kmieni.”
Artikolu 2
Din id-Deċiżjoni għandha tapplika mill-1 ta' Jannar 2005.
Artikolu 3
Din id-Deċiżjoni qed tiġi indirizzata lir-Renju ta’ l-Olanda
Magħmula fi Brussel, nhar il-14 ta’ Marzu 2005.